b'\n_START_ARTICLE_\nViktor Kopatin\n_START_SECTION_\n\xc5\xbdivljenje in delo\n_START_PARAGRAPH_\nRodil se je v \xc5\xa0t. Vidu pri Vipavi (sedaj Podnanos) v dru\xc5\xbeini gostilni\xc4\x8darja, kmeta in mlinarja Franca in gospodinje Marije Kopatin rojene Vidrih. Po kon\xc4\x8dani ljudski \xc5\xa1oli, ki jo je obiskoval v rojstnem kraju (1884-1891) je obiskoval gimnazijo v Ljubljani (1891-1901). Leta 1901 je vstopil v jezuitski red. V noviciat je od\xc5\xa1el v \xc5\xa0entandra\xc5\xbe v Labotski dolini, nato v Bratislavo in Travnik v Bosno. V Innsbrucku je \xc5\xa1tudiral bogoslovje ter bil junija 1911 posve\xc4\x8den v ma\xc5\xa1nika. \xc5\xbde med \xc5\xa1tudijem zadnjega letnika je opravljal slu\xc5\xbebo kaplana v \xc5\xbeupniji Mutters. Po posvetitvi je bil nekaj let v Travniku in v Exanternauu na Nizozemskem. Od tam so ga premestili v Gorico, kjer je bil vzgojitelj in u\xc4\x8ditelj. 2. februarja 1915 je podal zadnje redovne zaobljube. Iz Gorice je od\xc5\xa1el Celovec med bolne in ranjene vojake in Lvov, kjer je deloval kot voja\xc5\xa1ki kurat. Od 11. junija 1918 je bil v Ljubljani predstojnik redovne skupnosti in pridigar. Po vojni je sodeloval pri obnovi cerkve sv. Jo\xc5\xbeefa. Bil je prvi slovenski rektor v novi Dru\xc5\xbebi Jezusovi in urednik lista Voditelj Marijine dru\xc5\xbebe, bil pastoralni delavec in voditelj duhovnih vaj, predstojnikov pomo\xc4\x8dnik in predstojnik redovne skupnosti. Po letu 1937 je vodil ve\xc4\x8d misijonov na avstrijskem Koro\xc5\xa1kem in \xc5\xa0tajerskem. Med 2. svetovno vojno je sodeloval v listu Glasnik Srca Jezusovega, opravljal duhovne vaje ter kon\xc4\x8dal Manrezo o duhovnih vajah v samoti po na\xc4\x8dinu sv. Ignacija Lojolskega. Po osvoboditvi je nekaj \xc4\x8dasa ostal v Ljubljani, od\xc5\xa1el nato v Komendo, zadnja leta pa je pre\xc5\xbeivel na Gradu Bogen\xc5\xa1perk. Leta 1909 je iz\xc5\xa1el v delu Podobe iz misijonskih de\xc5\xbeel njegov spis Kako se je razvijala katoli\xc5\xa1ka cerkev v Bosni po okupaciji in 1923 delo z naslovom Pasijonski molitvenik.'